Kaptein ‘KGB’ probeer glo eie lewe neem in selleMorris Tshabalala, voormalige misdaadintelligensiebeampte, beter bekend as Kaptein KGB, loop agter ŉ polisiebeampte voor hy destyds in die gespesialiseerde handelsmisdaadhof in Pretoria verskyn het (Foto: ANA) Die voormalige misdaadintelligensiebeampte, Morris “KGB” Tshabalala, is Vrydag uit die tronk na ŉ buitehospitaal gehaas nadat hy glo selfmoord probeer pleeg het. Die departement van korrektiewe dienste het Vrydagaand aan African News Agency gesê Tshabalala is “nie gesond nie”. “Ons kan bevestig dat Morris Lesiba Tshabalala deur ons mediese personeel behandel moes word,” het Singabakho Nxumalo, woordvoerder, gesê. Hy is volgens Nxumalo op die toneel gestabiliseer en toe na ŉ ander hospitaal oorgeplaas vir opvolgbehandeling. Tshabalala is in Desember in hegtenis geneem toe hy met sy paroolbeampte kontak gemaak het by Pretoria-Sentraal. Hy is aangekla van diefstal en dat hy na bewering meer as R500 000 van die polisie se misdaadintelligensie-eenheid geplunder het. Volgens die klagstaat het hy byvoorbeeld beweer hy benodig R470 000 om blindings en gordyne vir ŉ huis van veiligheid aan te koop. Hy het glo meer as R200 000 daarvan in sy eie sak gesteek. Tshabalala is onder meer skuldig bevind op ander aanklagte van gewapende roof, poging tot moord en die beplanning van ŉ transitorooftog. Die staat het vroeër in Januarie tydens Tshabalala se hofverskyning aangevoer hy het hom nie in 1996 aan die departement van korrektiewe dienste oorgegee om tronkstraf van 10 jaar uit te dien ná ŉ gewapende roof wat in 1994 in Mamelodi, buite Pretoria, plaasgevind het nie. Hy is in daardie stadium ook skuldig bevind op aanklag van die onwettige besit van ŉ vuurwapen en ammunisie. Tshabalala het herhaaldelik appèl aangeteken teen die uitspraak wat in 1996 gelewer is, maar dit is telkens deur die hof afgekeur. Hy voer aan dat hy met sy lewe voortgegaan het, ondanks ŉ lasbrief vir sy inhegtenisneming wat in 1998 uitgereik is, omdat die prokureurs wat hom verteenwoordig het, gesê het sy appèlaansoek was suksesvol. Terwyl hy voortvlugtig was, het Tshabalala hom by die elite-misdaadintelligensie-eenheid van die polisie, gevestig in Erasmuskloof, oos van Pretoria, aangesluit.